text: Forsvarsministeren på to dages besøg hos soldater i Varde
  17 marts 2016 kl. 05.32
  Forsvarsminister Peter Christensen (V) besøger torsdag og i morgen tre garnisoner i Varde Kommune.
  Torsdag går turen forbi Hærens Efterretningscenter og Hærens Sergentskole på Varde Kaserne, mens ministeren fredag besøger Hærens Kamp- og Ildstøttecenter i Oksbøl.
  
  Ministeren besøger garnisonerne for at få et indblik i soldaternes dagligdag og opgaver, herunder også soldaternes materiel og de fysiske rammer på kasernerne.
  
  - Jeg har set frem til, at vi i dag skal tage imod forsvarsministeren. Varde Kommune er en stærk garnisonskommune med moderne kaserner i Varde, Oksbøl og Nymindegab. Og med øvelsesterrænnet i Oksbøl kan vi vise ministeren, at vores landsdel har stor betydning for Forsvaret, siger borgmester i Varde Kommune, Erik Buhl (V) i en pressemeddelelse om ministerbsøget.
  